Transit 3-A antes do lanzamento.
**Transit** foi unha serie de satélites artificiais dos Estados Unidos.

Características
---------------

Os satélites Transit foron satélites desenvolvidos inicialmente pola Armada dos Estados Unidos para servir de axuda á navegación. O desenvolvemento comezou en 1958 e foron pensados para dar principalmente servizo aos submarinos Polaris aínda que despois comezaron a ser usados por axencias civís. O servizo prestado polos Transit deixou de funcionar como tal en 1996, substituído polos máis modernos GPS e Navstar. Lanzáronse entre 1959 e 1988.

### Transit 1A e 1B

Os dous primeiros satélites Transit tiñan forma aproximadamente esférica e 119 kg de masa e estabilizábanse mediante xiro, producindo a súa enerxía mediante células solares na súa superficie. Transit 1A foi lanzado mediante un Thor Able 2 o 17 de setembro de 1959, pero non chegou a órbita por un fallo no foguete. Transit 1B foi lanzado exitosamente o 13 de abril de 1960 usando un Thor Ablestar. Foi o primeiro satélite que fixo un reacendido dos seus motores no espazo e demostrou a viabilidade de usar satélites como axuda á navegación.

### Transit 2A e 2B

Transit 2A foi lanzado con éxito o 22 de xuño de 1960 a bordo dun Thor Ablestar, mentres que Transit 2B non chegou a ser lanzado nunca. Transit 2A, similar aos Transit 1, levaba entre os seus instrumentos, ademais dos transmisores de radio para navegación, un radiómetro para medir o ruído cósmico, un medidor infravermello e sensores de temperatura. A enerxía era producida por células solares alimentando unha batería de níquel-cadmio. Os transmisores funcionaban a frecuencias de 54, 162, 216 e 324 MHz.

### Transit 3A e 3B

Transit 3A non chegou a órbita debido a un fallo no seu foguetes lanzadore, un Thor Ablestar, o 30 de novembro de 1960. Transit 3B foi lanzado xunto co satélite LOFTI 1 o 22 de febreiro de 1961, tamén mediante un Thor Ablestar, pero debido a un fallo dun compoñente electrónico os satélites non chegaron a separarse da última etapa do foguete, permanecendo o conxunto en órbita. Con todo, Transit 3B estivo transmitindo durante un tempo.

Transit 4A xunto con Injunt 1 e Solrad-3.
### Transit 4A e 4B

Tanto Transit 4A como 4B foron lanzados con éxito mediante foguetes Thor Ablestar, o primeiro o 29 de xuño de 1961 e o segundo o 15 de novembro dese mesmo ano. A diferenza dos anteriores Transit, estes tiñan forma de cilindro de 109 cm de diámetro e 79 cm de alto, cunhas masas de 79 (Transit 4A) e 86 kg (Transit 4B). A enerxía eléctrica que os alimentaba proviña das células solares que recubrían as súas superficies. Os dous satélites levaban a bordo tamén fontes de enerxía nucleares SNAP 3 experimentais.

### Transit-5A 1, 2 e 3

Os tres satélites Transit de tipo 5A foron prototipos lanzados mediante foguetes Scout X-3 entre 1962 e 1963, co segundo satélite non chegando a órbita por fallo do foguete. Eran satélites máis pequenos que os anteriores, de forma cilíndrica e con catro paneis solares, ademais dun mastro despregable para estabilizar os satélites mediante gradente gravitatorio.

### Transit-5BN 1, 2 e 3

Os tres satélites Transit de tipo 5BN eran similares aos 5A pero estaban alimentados exclusivamente mediante fontes nucleares RTG de tipo SNAP-9A. O 1 e o 2 foron lanzados con éxito en 1963 mediante foguetes Thor Ablestar, mentres que o terceiro non chegou a órbita por un problema co foguete lanzador, despois do cal decidiuse que o resto de satélites Transit usarían paneis solares.

### Transit-5C 1 e 2

Transit-5C 1 foi lanzado o 4 de xuño de 1964 a bordo dun Scout X-4, mentres que a segunda unidade nunca foi lanzada. Era similar aos Transit 5A pero cun redeseño para maior eficiencia.

### Transit-5E 1

*Artigo principal**:* Transit-5E 1.
Transit-5E 1 foi lanzado o 28 de setembro de 1963 mediante un Thor Ablestar, tiña unhas maas de 59 kg e catro paneis solares. Foi un satélite adicado máis á investigación, para estudar a contorna doutros satélites Transit.

### Transit-5E 2

Transit-5E 2 foi lanzado o 21 de abril de 1964 mediante un foguete Thor Ablestar, pero non chegou a órbita por un fallo no foguete. A súa misión era similar á de Transit-5E 1.

Un satélite Transit-O.
### Transit-5E 3

Transit-5E 3 foi lanzado con éxito o 5 de decembro de 1963 mediante un foguete Thor Ablestar cunha misión similar a Transit-5E 1 e 2. Funcionou ata o 19 de xullo de 1964.

### Transit-5E 4

Transit-5E 4 debería ter tido unha misión similar ao resto de Transit-5E, pero finalmente foi cancelado.

### Transit-5E 5

Transit-5E 5 foi posto en órbita mediante un foguete Thor Ablestar o 13 de decembro de 1964. Como o resto de satélites da serie, era un satélite de investigación adicado a estudar a contorna do resto de satélites Transit.

### Transit-O

Transit-O foi a denominación dos satélites Transit operativos. Lanzáronse 24 entre 1964 e 1988 dos 32 planificados inicialmente, cos oito restantes ou non sendo lanzados ou modificados para outras funcións.

Historial de lanzamentos
------------------------

| Misión | Data de lanzamento | Foguete lanzador | Notas |
| --- | --- | --- | --- |
| Transit 1A | 17 de setembro de 1959 | Thor Able | Fallo |
| Transit 1B | 13 de abril de 1960 | Thor Ablestar | Éxito |
| Transit 2A | 22 de xuño de 1960 | Thor Ablestar | Éxito |
| Transit 3A | 30 de novembro de 1960 | Thor Ablestar | Fallo |
| Transit 3B | 22 de febreiro de 1961 | Thor Ablestar | Fallo parcial |
| Transit 4A | 29 de xuño de 1961 | Thor Ablestar | Éxito |
| Transit 4B | 15 de novembro de 1961 | Thor Ablestar | Éxito |
| Transit-5A 1 | 19 de decembro de 1962 | Scout X-3 | Éxito |
| Transit-5A 2 | 5 de abril de 1963 | Scout X-3 | Fallo |
| Transit-5A 3 | 16 de xuño de 1963 | Scout X-3 | Éxito |
| Transit-5BN 1 | 28 de setembro de 1963 | Thor Ablestar | Éxito |
| Transit-5E 1 | 28 de setembro de 1963 | Thor Ablestar | Éxito |
| Transit-5BN 2 | 5 de decembro de 1963 | Thor Ablestar | Éxito |
| Transit-5E 3 | 5 de decembro de 1963 | Thor Ablestar | Éxito |
| Transit-5BN 3 | 21 de abril de 1964 | Thor Ablestar | Fallo |
| Transit-5C 1 | 4 de xuño de 1964 | Scout X-4 | Éxito |
| Transit-5E 2 | 21 de abril de 1964 | Thor Ablestar | Fallo |
| Transit-5E 5 | 13 de decembro de 1964 | Thor Ablestar | Éxito |
| Transit-O 1 | 6 de outubro de 1964 | Thor Ablestar | Éxito |
| Transit-O 2 | 13 de decembro de 1964 | Thor Ablestar | Éxito |
| Transit-O 3 | 11 de marzo de 1965 | Thor Ablestar | Fallo |
| Transit-O 4 | 24 de xuño de 1965 | Thor Ablestar | Éxito |
| Transit-O 5 | 13 de agosto de 1965 | Thor Ablestar | Éxito |
| Transit-O 6 | 22 de decembro de 1965 | Scout A | Éxito |
| Transit-O 7 | 28 de xaneiro de 1966 | Scout A | Éxito |
| Transit-O 8 | 26 de marzo de 1966 | Scout A | Éxito |
| Transit-O 9 | 19 de maio de 1966 | Scout A | Éxito |
| Transit-O 10 | 18 de agosto de 1966 | Scout A | Éxito |
| Transit-O 12 | 14 de abril de 1967 | Scout A | Éxito |
| Transit-O 13 | 18 de maio de 1967 | Scout A | Éxito |
| Transit-O 14 | 25 de setembro de 1967 | Scout A | Éxito |
| Transit-O 18 | 2 de marzo de 1968 | Scout A | Éxito |
| Transit-O 19 | 27 de agosto de 1970 | Scout A | Éxito |
| Transit-O 20 | 30 de outubro de 1973 | Scout A1 | Éxito |
| Transit-O 24 | 3 de agosto de 1985 | Scout G1 | Éxito |
| Transit-O 30 | 3 de agosto de 1985 | Scout G1 | Éxito |
| Transit-O 27 | 16 de setembro de 1987 | Scout G1 | Éxito |
| Transit-O 29 | 16 de setembro de 1987 | Scout G1 | Éxito |
| Transit-O 23 | 26 de abril de 1988 | Scout G1 | Éxito |
| Transit-O 32 | 26 de abril de 1988 | Scout G1 | Éxito |
| Transit-O 25 | 25 de agosto de 1988 | Scout G1 | Éxito |
| Transit-O 31 | 25 de agosto de 1988 | Scout G1 | Éxito |

Notas
-----

1. 1 2 3 4 5 6 7 8 9 10 11 12 13 14 15 16 17 18 19  Mark Wade (2020). "Transit" (en inglés). Consultado o 1 de marzo de 2022.
2. 1 2 3 4 5  Gunter Dirk Krebs (2022). Gunter's Space Page, ed. "Transit 1A, 1B" (en inglés). Consultado o 1 de marzo de 2022.
3. 1 2 3 4 5  Gunter Dirk Krebs (2022). Gunter's Space Page, ed. "Transit 2A, 2B" (en inglés). Consultado o 1 de marzo de 2022.
4. 1 2 3 4 5  Gunter Dirk Krebs (2020). Gunter's Space Page, ed. "Transit 3A, 3B" (en inglés). Consultado o 1 de marzo de 2022.
5. 1 2 3 4 5  Gunter Dirk Krebs (2022). Gunter's Space Page, ed. "Transit 4A, 4B" (en inglés). Consultado o 1 de marzo de 2022.
6. 1 2 3 4 5  Gunter Dirk Krebs (2022). Gunter's Space Page, ed. "Transit-5A 1, 2, 3" (en inglés). Consultado o 1 de marzo de 2022.
7. 1 2 3 4 5  Gunter Dirk Krebs (2022). Gunter's Space Page, ed. "Transit-5BN 1, 2, 3" (en inglés). Consultado o 1 de marzo de 2022.
8. 1 2 3 4 5  Gunter Dirk Krebs (2022). Gunter's Space Page, ed. "Transit-5C 1, 2" (en inglés). Consultado o 1 de marzo de 2022.
9. 1 2 3 4 5  Gunter Dirk Krebs (2022). Gunter's Space Page, ed. "Transit-5E 1 (S/N 39)" (en inglés). Consultado o 1 de marzo de 2022.
10. 1 2 3 4 5  Gunter Dirk Krebs (2022). Gunter's Space Page, ed. "Transit-5E 2 (S/N 40)" (en inglés). Consultado o 1 de marzo de 2022.
11. 1 2 3 4 5  Gunter Dirk Krebs (2022). Gunter's Space Page, ed. "Transit-5E 3 (S/N 41 ?)" (en inglés). Consultado o 1 de marzo de 2022.
12. 1 2 3 4 5  Gunter Dirk Krebs (2022). Gunter's Space Page, ed. "Transit-5E 4 (S/N 42 ?)" (en inglés). Consultado o 1 de marzo de 2022.
13. 1 2 3 4 5  Gunter Dirk Krebs (2022). Gunter's Space Page, ed. "Transit-5E 5 (S/N 43)" (en inglés). Consultado o 1 de marzo de 2022.
14. 1 2 3 4 5  Gunter Dirk Krebs (2022). Gunter's Space Page, ed. "Transit-O (NNS, Oscar)" (en inglés). Consultado o 1 de marzo de 2022.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Transit*** |

### Outros artigos

* Thor Able
* Thor Ablestar
* Scout X-3
* Scout X-4
* Scout A
* Scout A1
* Scout G1

|  |  |
| --- | --- |
| Control de autoridades | 
* Wd: Q651136
* EBID: ID

 |